tartuNLP/wikipedia-smugri-20251201 huggingface dataset:
Baia de Aramă

Baia de Aramă (ungari keeles "Arámabánya") on linn Rumeenias Mehedinți maakonnas. Linn asub ajaloolises Olteenia piirkonnas, maakonnakeskuses Drobeta-Turnu Severinist ligikaudu 42 km põhjakirdes.
Linna haldusalasse kuuluvad kaheksa küla: Bratilovu, Brebina, Dealu Mare, Mărășești, Negoești, Pistrița, Stănești ja Titerlești.
Baia de Aramă koosseisu kuuluvat Bratilovu küla on esimest korda mainitud 1391. aastal. Baia de Aramăt on esimest korda ürikutes mainitud 1581. aastal. Aastatel 1864–1892 oli Baia de Aramă linn. Linnaõigused sai Baia de Aramă 17. veebruaril 1968.
Scotiabank Saddledome

Scotiabank Saddledome on mitmeotstarbeline siseareen Kanadas Calgarys. Calgary kesklinna kaguosas Stampede Parkis asuv Saddledome on ehitatud 1983. aastal National Hockey League'i jäähokiklubi Calgary Flamesi uue koduhallina Stampede Corrali asemele ja 1988. aasta taliolümpiamängude ühe võistluspaigana; seal toimusid olümpiamängude jäähoki ja iluuisutamise võistlused. Jäähokimängude ajal mahutab see 19 289 pealtvaatajat.
Rajatises korraldatakse ka kontserte, konverentse ja muid spordiüritusi ning iga-aastase Calgary Stampede'i festivali üritusi. See läbis aastatel 1994–1995 põhjaliku renoveerimise ja müüs oma nimeõigused, mille käigus selle esialgne nimi Olympic Saddledome muudeti Canadian Airlines Saddledome'iks. Rajatis sai nime Pengrowth Saddledome 2000. aastal pärast seda, kui Pengrowth Management Ltd. allkirjastas kümneaastase lepingu. Areen sai praeguse nime 2010. aasta oktoobris, kui nimisponsoriks sai Scotiabank.
Areeni katus meenutab kujult hobuse sadulat, mistõttu on areeni hüüdnimi "Saddledome".
Bolšoi dom

Suur maja ( "Bolšoi dom") on haldushoone Venemaal Peterburis aadressil Liteinõi prospekt 4. Hoones asub Venemaa Föderatsiooni Föderaalse Julgeolekuteenistuse (FSB) kohaliku Peterburi ja Leningradi oblasti harukontor ning siseministeeriumi harukontor.
American Airlines Center

American Airlines Center (AAC) on mitmeotstarbeline areen Ameerika Ühendriikides Texase osariigis Dallase kesklinnas Victory Parki linnaosas. Ehitise nimeõigused kuuluvad American Airlinesile.
American Airlines Centeril asub NBA klubi Dallas Mavericks ja NHL-i klubi Dallas Starsi koduväljak. Korvpallimängude ajal mahutab see kuni 21 146 pealtvaatajat ja jäähokimängude ajal kuni 19 323 pealtvaatajat.
American Airlines Center avati 2001. aastal ja läks maksma 420 miljonit dollarit.
American Airlines Centeril on toimunud ka muusikakontserdid.
PPG Paints Arena

PPG Paints Arena on mitmeotstarbeline siseareen Ameerika Ühendriikides Pennsylvania osariigis Pittsburghis.
PPG Paints Arenal on alates 2010. aastast asunud National Hockey League'i (NHL) klubi Pittsburgh Penguinsi koduväljak. Varem, aastatel 2011–2014, asus seal ka Arena Football League'i klubi Pittsburgh Poweri koduväljak.
Algselt kandis keskus nime Consol Energy Center ja selle nimesponsor oli Consol Energy. PPG Industries omandas nimeõigused 2016. aasta oktoobris.
PPG Paints Arena ehitust alustati 2008. aastal ja see valmis 2010. aastal.
SAP Center

SAP Center (algselt tuntud kui San Jose Arena) on mitmeotstarbeline siseareen Ameerika Ühendriikides Californias San Joses.
SAP Centeril asub jäähokiliiga National Hockey League'i (NHL) klubi San Jose Sharksi koduväljak, kelle jaoks areen on teeninud hüüdnime "The Shark Tank". Lisaks on alates 2015. aastast seal kodumänge pidanud American Hockey League'i (AHL) klubi San Jose Barracuda. Jäähokimängude ajal mahutab SAP Center 17 562 pealtvaatajat.
Aastatel 1996–1997 asus SAP Centeril korvpalliliiga NBA klubi Golden State Warriorsi koduväljak.
Hoone ehitati 1990–1993 ja selle ehitusmaksumus oli 162,5 miljonit USA dollarit.
TD Garden

TD Garden on mitmeotstarbeline areen Ameerika Ühendriikides Massachusettsi osariigis Bostonis. See avati 1995. aastal algse Boston Gardeni asendajana ning on tuntud ka nimede all FleetCenter ja TD Banknorth Garden. TD Garden on nime saanud selle sponsori TD Banki järgi, mis on Toronto-Dominion Banki tütarettevõte.
TD Garden on NHL-i meeskonna Boston Bruinsi ja NBA meeskonna Boston Celticsi koduareen. Korvpallimängude ajal mahutab TD Garden 19 156 pealtvaatajat ja jäähokimängude ajal 17 850 pealtvaatajat.
Igal aastal toimuvad TD Gardenil ka paljud muusikakontserdid.
Bridgestone Arena

Bridgestone Arena (algselt Nashville Arena ja endise nimega Gaylord Entertainment Center ja Sommet Center) on mitmeotstarbeline spordihoone Ameerika Ühendriikidee Tennessee osariigis Nashville'i kesklinnas. See valmis 1996. aastal.
Bridgestone Arenal asub jäähokiliiga National Hockey League'i (NHL) klubi Nashville Predatorsi koduväljak. Jäähokimängude ajal mahutab Bridgestone Arena 17 159 pealtvaatajat.
Alates 2004. aastast on Bridgestone Arenal toimunud samuti paljud muusikakontserdid.
PNC Arena

PNC Arena (algselt Raleigh Entertainment &amp; Sports Arena ja endine RBC Center) on Ameerika Ühendriikides Põhja-Carolina osariigis Raleigh's asuv mitmeotstarbeline siseareen. PNC Arena on valminud 1999. aastal.
Areenil on 18 680 istekohta jäähoki- ja 19 722 korvpallimängude jaoks, sealhulgas 61 sviiti, 13 loožikohta ja 2000 klubikohta. Hoones on kolm saali ja 300-kohaline restoran.
PNC Arenal asub jäähokiliiga National Hockey League'i (NHL) klubi Carolina Hurricanesi koduväljak. Samuti peab seal kodumänge North Carolina State University korvpallimeeskond.
PNC Arenal on lisaks toimunud paljud muusikakontserdid.
Brady Tkachuk

Braeden Tkachuk (sündinud 16. septembril 1999 Scottsdale'is Arizonas) on USA jäähokimängija, kes mängib NHL-i klubis Ottawa Senators ründajana vasakäärel. Ta on klubi meeskonna kapten.
Aastatel 2015–2017 mängis ta U.S. National Development Team'is ja hooajal 2017/18 Bostoni Ülikooli jäähokimeeskonnas.
2017. aastal valis Ottawa Senators ta NHL-i "draft"is neljanda valikuna. 2018. aasta augustis sõlmis ta klubiga kolmeaastase lepingu. NHL-is debüteeris ta 8. oktoobril 2018 mängus Boston Bruinsi vastu. Esimese värava lõi ta liigas järgmises mängus 10. oktoobril Philadelphia Flyersi vastu. Hooajal 2018/19 lõi Tkachuk NHL-is kokku 22 väravat ja andis 23 väravasöötu. Löödud väravate poolest oli ta sel hooajal Elias Petterssoni järel uustulnukatest teisel kohal. Hooaja lõpus valiti Tkachuck uustulnukate sümboolsesse koosseisu ("NHL All-Rookie Team").
2021. aasta oktoobris pikendas Tkachuk Senatorsiga lepingut seitsme aasta võrra. 2021. aasta novembris määrati Tkachuk Senatorsi kapteniks. Hooajal 2021/22 tegi Tkachuk NHL-is seni oma kõige resultatiivsema hooaja, kui lõi 30 väravat ja andis 37 väravasöötu.
Aastatel 2020 ja 2022 on ta osalenud NHL-i tähtede mängul.
2017. aastal tuli Tkachuk USA kuni 18-aastaste koondisega omavanuste maailmameistriks. 2018. aasta juunioride maailmameistrivõistlustel võitis ta USA kuni 20-aastaste koondisega pronksmedali.
Tema isa Keith Tkachuk pidas NHL-is üle 1200 mängu. Ka Brady vanem vend Matthew Tkachuk on jäähokimängija.
Miercurea Nirajului

Miercurea Nirajului (ungari keeles "Nyárádszereda", saksa keeles "Sereda") on linn Rumeenias Mureși maakonnas. Linn asub ajaloolises Transilvaania piirkonnas Seekelimaal, maakonnakeskusest Târgu Mureșist ligikaudu 18 km idas.
Linna haldusalasse kuulub seitse küla: Beu ("Székelybő"), Dumitreștii ("Demeterfalva"), Laureni ("Kisszentlőrinc"), Moșuni ("Székelymoson"), Șardu Nirajului ("Székelysárd"), Tâmpa ("Székelytompa") ja Veța ("Vece").
2011. aasta rahvaloenduse andmetel oli linna elanikest ungarlasi (seekeleid) 83,3%, rumeenlasi 10,4% ja mustlasi 6,3%.
Asulat on esmamainitud 1493. aastal. Linnaõigused sai Miercurea Nirajului 2003. aastal.
Canadian Tire Centre

Canadian Tire Center on mitmeotstarbeline siseareen Kanadas Ontario provintsis Ottawa linnas Kanata piirkonnas. See avati 1996. aasta jaanuaris Palladiumina ja oli aastatel 1996–2006 tuntud ka kui Corel Center ja 2006–2013 Scotiabank Place.
Areeni kasutatakse peamiselt jäähoki mängimiseks. See on olnud National Hockey League'i (NHL) klubi Ottawa Senatorsi koduväljak alates selle avamisest 1996. aastal.
Jäähoki mängude ajal mahutab Canadian Tire Centre 18 652 pealtvaatajat.
Canadian Tire Centre'is on samuti toimunud paljud muusikakontserdid.
Xcel Energy Center

Xcel Energy Center (tuntud ka kui "The X") on mitmeotstarbeline areen Ameerika Ühendriikides Minnesota osariigis Saint Paulis. See valmis 2000. aastal ja sai nime kohaliku ettevõtte sponsori Xcel Energy järgi.
Ametlikult 17 954 inimest mahutaval areenil on neli pealtvaatajataset: üks sviiditasand ja kolm üldistmete jaoks
Xcel Energy Centeris asub National Hockey League'i klubi Minnesota Wildi koduväljak.
Xcel Energy Centeris on samuti toimunud paljud muusikakontserdid.
2008. aasta septembris toimus Xcel Energy Centeris Vabariikliku Partei kongress.
FLA Live Arena

FLA Live Arena (varem tuntud kui National Car Rental Center, Office Depot Center, BankAtlantic Center ja BB&amp;T Center) on mitmeotstarbeline kontserdi- ja spordihall, mis asub USA-s Florida osariigis Sunrise'is ostukeskuse Sawgrass Millsi kõrval. See on National Hockey League'i klubi Florida Panthersi koduhall.
See valmis 1998. aastal ja selle maksumuseks kujunes 185 miljonit USA dollarit. Selle ehitamist rahastas kohalik omavalitsus ja see kuulub Browardi maakonnale.
Korvpallimängude puhul mahub halli 20 737 pealtvaatajat ja jäähokimängude puhul 19 250 pealtvaatajat. Hoones 70 sviiti ja 2623 klubikohta ning selle juures asub 7045 parkimiskohta.
FLA Live Arenal on toimunud samuti paljud muusikakontserdid.
Vahid Hashemian

Vahid Hashemian (sündinud 21. juulil 1976 Teherans) on endine Iraani jalgpallur (ründaja).
Ta mängis sellistes klubides nagu Hamburger, Bochum, Müncheni Bayern ja Persepolis.
Iraani jalgpallikoondises osales ta 2006. aasta maailmameistrivõistlustel ning 2000. ja 2007. aasta Aasia meistrivõistlustel.
Golestāni palee

Golestāni palee (pärsia keeles کاخ گلستان) on palee Iraani pealinnas Teheranis. See oli Kadžaaride kuningate residents. 2013. aastal valis UNESCO Golestāni palee maailmapärandi nimistusse.
Gătaia

Gătaia (ungari keeles "Gátalja", saksa keeles "Gattaja", "Gothal" või "Gatei", serbia keeles "Гатаја", "Gataja") on linn Rumeenias Timiși maakonnas. Gătaia asub ajaloolises Banaadi piirkonnas Bârzava jõe ääres, maakonnakeskusest Timișoarast ligikaudu 40 km lõunakagus.
Linna haldusalasse kuulub viis küla: Butin, Percosova, Sculia, Șemlacu Mare ja Șemlacu Mic.
2011. aasta rahvaloenduse andmetel oli linna elanikest rumeenlasi 72,31%, ungarlasi 11,16%, slovakke 7,3% ja teistest rahvustest inimesi 2,52%. Rahvus oli teadmata 6,71%-l elanikest.
Asulat on esmamainitud 1323. aastal. Gătaia sai linnaõigused 2004. aastal.
Slănic

Slănic on linn Rumeenias Prahova maakonnas. Linn asub ajaloolises Munteenia piirkonnas, maakonnakeskusest Ploieștist ligikaudu 32 km põhjas.
Linna haldusalasse kuuluvad kaks küla: Groșani ja Prăjani.
Linnas asub suur soolakaevandus. Slănic on kuurortlinn.
Asulat on esmamainitud 1523. aastal. Soolakaevandamine Slănicis algas 1685. aastal. Kuurordi staatuse sai Slănic 1886. aastal ja linnaõigused 1892. aastal.
Sa‘dābādi kompleks

Sa‘dābādi kompleks (pärsia keeles مجموعه سعدآباد "Majmū‘eh-ye Sa‘dābād") on Iraani pealinna Teherani põhjaosas Shemīrāni piirkonnas asuv mitmest Kadžaari ja Pahlavī ajajärgu rajatisest koosnev kompleks.
Pärast 1979. aasta Iraani revolutsiooni muudeti suur osa kompleksist muuseumiks. Osa hooneid on ka Iraani presidendi käsutuses.
Bălan

Bălan (ungari keeles "Balánbánya", saksa keeles "Kupferbergwerk") on linn Rumeenias Transilvaanias Harghita maakonnas. Bălan asub maakonnakeskusest Miercurea-Ciucist ligikaudu 32 km põhjas.
Bălan paikneb Ida-Karpaatides. Linna keskmine kõrgus merepinnast on 850 meetrit. Linna kõrgeim punkt ulatub merepinnast 1792 meetri kõrgusele.
2011. aasta rahvaloenduse andmetel oli linna elanikest rumeenlasi 58,46%, ungarlasi 34,21%, mustlasi 1,35% ja muust rahvusest inimesi 0,29%. Rahvus oli teadmata 5,67%-l elanikest.
Ürikutes on asulat esmamainitud 14. sajandil. Rauamaagi kaevandamist piirkonnas alustati 17. sajandi lõpus. 1780. aastatel avastati Bălanis vasemaagi leiukohad. Vasemaaki hakati kaevandama 1803. aastal. Linnaõigused sai Bălan 1968. aastal. Vasemaagi kaevandamine Bălanis lõpetati 2006. aastal.
Pâncota

Pâncota (ungari ja saksa keeles "Pankota") on linn Rumeenias Aradi maakonnas. Pâncota asub ajaloolises Krisaania piirkonnas, maakonnakeskusest Aradist ligikaudu 33 km kirdes.
Linna haldusalasse kuulub üks küla: Măderat ("Magyarád").
2011. aasta rahvaloenduse andmetel oli linna elanikest rumeenlasi 74,2%, mustlasi 10,49%, ungarlasi 6,53%, sakslasi 2,07%, ukrainlasi 0,87% ja teistest rahvustest inimesi 0,25%. Rahvus oli teadmata 5,57%-l elanikest.
Pâncotat on esmamainitud aastatel 1202–1203.
Mīlādi torn

Mīlādi torn (pärsia keeles "برج میلاد" "Borj-e Milād") on 435 meetri kõrgune torn Iraani pealinnas Teheranis. Torn avati 7. oktoobril 2008. aastal.
T-Mobile Arena

T-Mobile Arena on Ameerika Ühendriikides Nevada osariigis Paradise'is Las Vegas Stripil asuv mitmeotstarbeline spordisaal. Seal asub 2017. aastal National Hockey League'iga (NHL) liitunud klubi Vegas Golden Knightsi koduväljak. Jäähokimängude ajal mahutab see 17 500 pealtvaatajat.
T-Mobile Arenal on lisaks toimunud Ultimate Fighting Championshipi (UFC) ja poksivõistlused.
T-Mobile Arena ehitust alustati 2014. aastal ja see valmis 2016. aastal.
Capital One Arena

Capital One Arena on spordihall Ameerika Ühendriikide pealinnas Washingtonis Penn Quarteri linnaosas. Capital One Arena paikneb Washingtoni metroo jaama Gallery Place'i kohal. Capital One Arena kuulub ettevõttele Monumental Sports &amp; Entertainment.
Capital One Arena on valminud 1997. aastal. Seda on saatnud äriedu ja seda peetakse üheks Washingtoni Chinatowni piirkonna taaselustamise tõukejõuks. Sarnaselt paljude Chinatowni poodide nimesiltidega on ka areeni suur silt kirjutatud hiina tähtedega sponsori ingliskeelse nime alla.
Capital One Arenal asub National Hockey League'i (NHL) jäähokiklubi Washington Capitals, National Basketball Associationi (NBA) korvpalliklubi Washington Wizards ja Georgetowni Ülikooli korvpallimeeskonna koduväljak. Aastatel 1998–2018 asus seal ka naiste korvpalliliiga WNBA klubi Washington Mystics koduväljak.
Korvpallimängude ajal mahutab Capital One Arena 20 356 pealtvaatajat ja jäähokimängude ajal 18 573 pealtvaatajat.
Nationwide Arena

Nationwide Arena on mitmeotstarbeline areen Ameerika Ühendriikides Ohio osariigis Columbuses. Alates valmimisest 2000. aastal on seal asunud National Hockey League'i (NHL) klubi Columbus Blue Jacketsi koduväljak. Jäähokimängude ajal mahutab see 18 500 pealtvaatajat.
Nationwide Arena on üks kahest Columbuse rajatisest Greater Columbus Convention Centeri kõrval, kus korraldatakse iga-aastase kulturismi- ja fitnessifestivali Arnold Sports ajal üritusi, mida korraldab näitleja, kulturist ja endine California kuberner Arnold Schwarzenegger.
Nationwide Arenal on lisaks korraldatud palju muusikakontserte.
United Center

United Center on mitmeotstarbeline, sisehallina kasutatav spordihoone USA-s Illinoisi osariigis Chicagos Near West Side'i asumis. Seal asuvad National Basketball Associationi (NBA) korvpalliklubi Chicago Bulls ja National Hockey League'i (NHL) jäähokiklubi Chicago Blackhawks. 
Spordihoone on nime saanud ettevõtte sponsori United Airlinesi järgi, mille peakorter asub Chicagos alates 2007. aastast. Korvpallimängude ajal mahutab United Center 20 917 pealtvaatajat, millega on see NBA-s esikohal, ja jäähokimängude ajal 19 717 pealtvaatajat, millega on see NHL-is teisel kohal.
United Center on valminud 1994. aastal. See võeti kasutusele Chicago Stadiumi asemel, mis asus praeguse United Centeri suhtes üle tänava.
Spordihoones asub kuulus Michael Jordani kuju, mis on loodud 1994. aastal. Varem asus see väljaspool spordihoonet, kuid kui 2017. aastal ehitati hoonele aatrium, paigutati Jordani kuju sinna. United Centeri kõrval asuvad ka Blackhawksi legendide Bobby Hulli ja Stan Mikita skulptuurid.
Little Caesars Arena

Little Caesars Arena on mitmeotstarbeline spordirajatis Michigani osariigis Detroiti kesklinnas. Seal asub National Hockey League'i (NHL) jäähokiklubi Detroit Red Wingsi ja National Basketball Associationi (NBA) korvpalliklubi Detroit Pistonsi koduväljak. 
Jäähokimängude ajal mahutab Little Caesars Arena 19 515 pealtvaatajat ja korvpallimängude ajal 20 332 pealtvaatajat. Little Caesars Arena on saanud nime Little Caesarsi pitsaketi järgi.
Selle ehitust alustati 2015. aasta aprillis. See avati 5. septembril 2017 ning selle ehitus läks maksma 862,9 miljonit dollarit. Little Caesars Arena ehitati, et asendada Red Wingsi endine koduhall Joe Louis Arena ja Pistonsi endine koduhall The Palace of Auburn Hills.
Areenil on ainulaadne läbipaistvast plastikust katusega väljak, mis ühendab seda ümbritsevate kontorite ja kauplustega. See loodi uue 2,1 miljardi dollari suuruse 60 000 m² suuruse spordi- ja meelelahutuspiirkonna The District Detroit lipulaevaks, kus on segakasutusega linnaosad koos uute elamu- ja jaemüügipunktidega.
Little Caesars Arenal toimunud ka paljud muusikakontserdid.
Tõstamaa saar

Tõstamaa saar oli saar Läänemeres praeguse Lääneranna valla ja Pärnu linna alal. Seda eraldasid mandrist Avaste ja Sauga väin.
Pronksiajal ja varasel rauaajal oli saarel mittepaiksete kalurite-küttide asustus.
Mandriga ühines Tõstamaa saar umbes aastal 300 eKr.
Fredrik André Bjørkan

Fredrik André Bjørkan (sündinud 21. augustil 1998 Bodøs) on Norra jalgpallur, kes mängib vasakkaitsjana Hollandi kõrgliigaklubis Feyenoord ja Norra jalgpallikoondises.
Ta alustas klubikarjääri kodulinna klubis FK Bodø/Glimt. Klubi põhimeeskonnas debüteeris ta 2016. aasta aprillis. Klubi põhikoosseisu kuulus ta alates 2019. aastast. Aastatel 2020 ja 2021 tuli ta klubiga Norra meistriks.
2021. aasta detsembris sõlmis ta lepingu Saksamaa kõrgliigaklubiga Hertha ja liitus klubiga järgmise aasta jaanuaris.
Norra jalgpallikoondises tegi Bjørkan debüüdi 6. juunil 2021 sõprusmängus Kreeka vastu.
Tema isa Aasmund Bjørkan on endine jalgpallur.
Gabriel Gudmundsson

Gabriel Johan Gudmundsson (sündinud 29. aprillil 1999 Malmös) on Rootsi jalgpallur, kes mängib vasakkaitsjana Prantsusmaa kõrgliigaklubis Lille ja Rootsi jalgpallikoondises.
Ta alustas klubikarjääri Rootsi klubis Halmstads BK. 2016. aastal debüteeris ta klubi põhimeeskonnas Rootsi esiliigas. 2017. aastal mängis ta klubiga Rootsi kõrgliigas.
Aastatel 2019–2021 mängis Gudmundsson Hollandi kõrgliigaklubis Groningen.
2021. aasta augustis sõlmis ta viieaastase lepingu Lille'iga.
Rootsi jalgpallikoondises tegi Gudmundsson debüüdi 9. juunil 2022 UEFA Rahvuste Liiga mängus Serbia vastu.
Tema isa Niklas Gudmundsson on endine jalgpallur.
Merike Kurisoo

Merike Kurisoo (sündinud 23. oktoobril 1977) on eesti kunstiteadlane, Niguliste muuseumi ja Adamson-Ericu muuseumi direktor. Tema peamine uurimisvaldkond on kesk- ja varauusaegne kirikukunst. 
Ta on lõpetanud 2001. aastal Eesti Kunstiakadeemia kunstiteaduse erialal ning kaitsnud 2006. aastal Tartu Ülikoolis magistritöö. 2019. aastal kaitses ta Tallinna Ülikoolis doktoriväitekirja teemal "Vahepealsed asjad ja vahepealsed ajad. Kirikuruumi ja pildikultuuri muutumisest katoliiklikust luterlikuks varauusaegse Eesti aladel". 
Alates 2001. aastast töötas Kurisoo Eesti Kunstimuuseumis. Ta on olnud Niguliste muuseumi kuraator-programmijuht. Aastatel 2013–2018 oli ta ajakirja Eesti Kunstimuuseumi Toimetised peatoimetaja. 2019. aastast on ta Eesti Kunstimuuseumi teadusnõukogu juhataja. 
Niguliste ja Adamson-Ericu muuseumi direktorina alustas ta 1. septembrist 2024. 
Merike Kurisoo on 2020. aastast Eesti Kunstiteadlaste ja Kuraatorite Ühingu esimees ning on ka varem kuulunud ühingu juhatusse. Ta on vanemast sakraalkunstist ja pühakukultusest kirjutanud raamatuid, koostanud kogumikke ja publitseerinud arvukalt teadusartikleid. Kurisoo on pidanud oma erialal loenguid Eesti Kunstiakadeemias, Tallinna Ülikoolis, Tartu Ülikoolis ja Eesti Muusika- ja Teatriakadeemia lavakunstikoolis. 
Kurisoo kuulub mitmesse erialaühendusse. Samuti on ta saanud erialased preemiaid ja stipendiume.
Parima operaatoritöö Oscar

Parima operaatoritöö Oscar (inglise keeles "Academy Award for Best Cinematography") on Oscari-filmiauhinna üks kategooriatest. Auhinnaga tunnustab Ameerika Filmikunsti ja -teaduste Akadeemia parimat operaatorit töö eest ühes kindlas filmis.
Esimest korda autasustati kategoorias esimesel Oscari tseremoonial 1929, kui selle auhinna said Charles Rosher ja Karl Struss operaatoritöö eest filmis "".
Enim ehk neli auhinda on võitnud Leon Shamroy ja Joseph Ruttenberg. Enim ehk 18 nominatsiooni on kategoorias saanud Charles Lang, kes võitis 1934, ja Shamroy.
Snežinsk

Snežinsk [sn'eežinsk] (vene keeles Снежинск) on kinnine linn Venemaal Tšeljabinski oblastis.
Asula rajati 1955. aasta ja kandis nime Elamurajoon nr 2 ("Жилой посёлок № 2"). Linnastaatuse sai see 1957. aastal ning uue nime Kasli-2 ("Касли-2"; püsis 1959. aastani). Vahemikus 1959–1966 kandis linn nime Tšeljabinsk-50 ("Челябинск-50") ja aastatel 1966–1993 Tšeljabinsk-70 ("Челябинск-70"). 
Kuna koos Saroviga oli linn üks Nõukogude Liidu tuumaprogrammi keskuseid, oli selle olemasolu salastatud ning seda ei kantud avalikele kaartidele. Venemaa tuumasektorit haldava riikliku ettevõtte Rosatomi alla kuuluv Ülevenemaaline Eksperimentaalfüüsika Teadusliku Uurimise Instituut tegutseb linnas ka tänapäeval.
2010. aasta rahvaloenduse järgi elas linnas 48 810 inimest. 2020. aasta rahvaloenduse järgi oli rahvaarv suurenenud 51 751-le.
Parima kunstnikutöö Oscar

Parima kunstnikutöö Oscar (inglise keeles "Academy Award for Best Production Design") on Oscari filmiauhinna üks kategooriatest. Algupäraselt oli kategooria nimi "Best Art Direction", kuid praegune nimi võeti kasutusele 2013. aasta Oscari-galast.
Alates 1948. aastast tseremooniast tunnustab Ameerika Filmikunsti ja -teaduste Akadeemia lisaks filmi kunstilisele juhile ka rekvisiitorit.
Enim ehk 11 korda on võitnud Cedric Gibbons, kes on ka 39 nominatsiooniga enim nomineeritud isik. Roland Andersoni on olnud nomineeritud 15 korda ilma ühegi võiduta.
Prudential Center

Prudential Center on mitmeotstarbeline sisehall Ameerika Ühendriikides New Jersey osariigis Newarki keskses äripiirkonnas.
See avati 2007. aastal. Seal baseeruvad National Hockey League'i (NHL) jäähokiklubi New Jersey Devils ja Seton Halli Ülikooli korvpallimeeskond. Jäähokimängude ajal mahutab Prudential Center 16 514 pealtvaatajat ja korvpallimängude ajal kuni 18 711 pealtvaatajat. Fännid ja spordikirjanikud on pannud areenile hüüdnimeks "The Rock", viidates Gibraltari kaljule, mis on finantsettevõtte Prudential Financiali logol. Prudential Financialile kui suursponsorile kuuluvad halli nimeõigused ja selle peakorter asub hallist jalutuskäigu kaugusel.
2013. aasta detsembris oli areen aruandeaasta tulude poolest riigis kolmandal ja rahvusvaheliselt üheksandal kohal.
Aastatel 2005–2007 ehitatud hoone maksumus oli 375 miljonit USA dollarit. Hoone projekteeris HOK Sport (nüüd Populus) ja fassaadi kujundas Morris Adjmi Architects. Hoone omanik on Newarki linn.
Rogers Place

Rogers Place on mitmeotstarbeline sisehall Kanadas Edmontonis. Ehitus algas märtsis 2014 ja hoone avati ametlikult 8. septembril 2016. Areenil on jäähokimängude ajal 18 500 istekohta ja kontserdipaigana 20 734 istekohta.
Rogers Place'il asub National Hockey League'i (NHL) jäähokiklubi Edmonton Oilersi ja Western Hockey League'i (WHL) jäähokiklubi Edmonton Oil Kingsi koduväljak. Rogers Place asendas Oilersi ja Oil Kingsi endise koduareeni Northlands Coliseumi.
Areen asub 101. ja 104. tänava ning 104. ja. 105 avenüü vahel. Ühistranspordiga juurdepääsu areenile pakuvad Edmonton Light Rail Transit'i süsteem (MacEwani jaam metrooliinil) ja Edmonton Transit Service'i buss.
Andersen (perekonnanimi)

Andersen on taani ja norra päritolu perekonnanimi. Patronüümina tähendab Andersi poeg.
Nimest Eestis.
Eestis oli 2023. aasta 1. jaanuari seisuga perekonnanimi Andersen 60 inimesel (24 mehel ja 36 naisel). Kõige levinum oli perekonnanimi Andersen vanuserühmas 45–49, kus neid on 10 000 elaniku kohta 1,11.
19. sajandi algul pandi pärisorjusest vabastamise käigus talupojale Saaremaal Kaarma kihelkonna Randvere mõisavallas nimeks Andersen.
Aastal 1937 nimede eestistamise käigus loobuti nimest Andersen kolmel juhul ja uuteks nimedeks võeti Andela, Mahlapuu ja Sillam.
Renate Karhu

Renate Karhu (ka Renate Karter, aastani 1963 Piirmann; 5. november 1941 Valga – 3. detsember 2015 Aaspere, Haljala vald) oli eesti laulja (II alt).
Ta õppis klassikalist laulmist Tallinnas Jaan Tombi nimelise Kultuuripalee lauluringis Aaro Pärna juhendamisel. Laulis Estonia teatri kooris aastatel 1970–1991, tegi ka lavastustes kõrvalosi. Mängis mängufilmis "Siin me oleme" (1978, Eesti Telefilm) punapead. Pärast Estonia teatrist lahkumist elas aastaid Lääne-Virumaal Aasperes Karukoopa talus, mis oli varem olnud pere suvekodu.
Osalemine filmis.
Mängufilmi "Siin me oleme" võtteid tehti 1978. aasta suvel. Estonia koorist, kus Renate oli kaheksa aastat laulnud, lavastaja Sulev Nõmmik ta filmi välja valiski (rolli prooviti ka Katrin Karismad). Kui Nõmmik käis filmi tegemiseks kunstinõukogu ees luba saamas, luges ta neile näitlejate nimed ette ning Karhu nimi osutus nõukogule tundmatuks.
Renate Karhu on meenutanud: "Ega ma sel ajal filmitegemisest huvitatud polnudki, sest teatris algas ju puhkus. Aga Nõmmik kutsus, et tule ikka, Muhu saarel saadki ju puhata. Filmi tegemine oli lõbus. Nõmmik rääkis Koguva külas hommikuti igale näitlejale, mida ta tegema peab ja töö läks lahti. Tihti tuli oodata õiget ilma ja päikest." ... "Mul on kahju, et palju häid kaadreid vastu taevast lendas. Palju ilusaid võtteid hävis tehniliste apsude tõttu. Ja Nõmmik pani filmi kokku ju praktiliselt proovivõtetest."
Filmis osalenud Väino Puura: "Tal polnud sees mingeid stampe, sest ta polnud ju näitleja, laulnud vaid Estonia kooris. Nii et ta oli ehe ja puhas leht ning selline oli ta ka filmis."
Filmis oli Renate Karhul mitu stseeni tuntud näitleja Lia Laatsiga. Sulev Nõmmik pani nad ka kõvasti kaklema. Karhu: "Aga kuidas sa tuntud näitlejat lööma lähed? Eks ma üritasin siis, aga Lia sai vihaseks ja andis mulle ka tou ära." Ja nende kaklus sai hoo sisse. "Selles kingakontsaloos juhtus mõndagi, operaatorid said ka oma jao," meenutas Väino Puura.
Kui Imre Sooäär kultusfilmi "Siin me oleme" tegelased 2004. aastal Pädaste mõisa kokku kutsus, otsiti kaua filmis mänginud punapead (hüüdnimega Lõke). Küsiti Estonia teatrist, helistati kolleegidele, kuid tulemusteta. Alles hiljem leidsid ajakirjanikud ta Aasperest üles.
Lutz

Lutz on saksa perekonnanimi. See arvatakse tulenevat nimest Ludwig.
Höllental (Alam-Austria)

Höllental ("Põrguorg") Alam-Austrias on kitsas org järskude lubjakivimassiivide Schneebergi ja Raxi vahel, läbi mille voolab Schwarza jõgi.
See ulatub kokku 16,5 km Schwarzau im Gebirge ja Hirschwangi vahele ning oma loodusliku ilu tõttu kuulub see Natura 2000 alasse Kirdepiiri Alpid: Hohe Wand - Schneeberg - Rax ("Nordöstliche Randalpen: Hohe Wand - Schneeberg - Rax"). Selle suurimad kõrvalorud on Weichi org, Großes Höllental (mis on siiski palju väiksem), Kesselgrabeni, Nasswaldi ja Voisbachi orud. Hästiarendatud maantee Höllental Straße (B 27) järgib jõe kulgu ja on eriti populaarne mootorratturite seas. Orus ja selle kõrvalorgudes on olulised joogiveega varustamise allikad (Fuchsi kuru allikas, Kaiserbrunn ja Wasseralmi allikas), mille vesi tarnitakse Austria pealinna Viini mööda Esimest Viini mägiallika torujuhet ("I. Wiener Hochquellenwasserleitung"). Torujuhtme 125. aastapäeva puhul rajati trassi kõige atraktiivsemate lõikude äärde nn 1. Viini torujuhtme tee ("1. Wiener Wasserleitungsweg"), mis kulgeb jalgrajana Kaiserbrunni ja Hirschwangi vahel. Kaiserbrunni veetorujuhtme muuseumis on teavet torujuhtme ajaloo ja ehituse ning Viini veevarustuse kohta.
Kuna org on populaarne turismisihtkoht, on tee ääres mitu restorani. Naßwaldis Weichi oru alguses on "Gasthof zur Singerin" ja "Weichtalhaus" ning Kaiserbrunnis on "Landgasthof Kaiserbrunn". Höllental on Alpi-ekskursioonide alguspunkt Schneebergi ja Raxi mägedesse. Schwarzat kasutatakse selles piirkonnas ujumiseks ja kärestiku kajakisõiduks ning kärbsega kalapüügiks.
Rohr im Gebirgest ja Schwarzau im Gebirgest viib läbi Höllentali Payerbach-Reichenau jaama avalik bussiliin, mis tegutseb mitu korda päevas mõlemas suunas. Lisaks sõidab Höllentali raudtee suvenädalavahetustel Semmeringi raudteelt Höllentali algusesse.
Skinner

Skinner (inglise keeles 'nülgija') on inglise perekonnanimi.
Badeni ringkond (Austria)

Badeni ringkond on ringkond Austrias Alam-Austria liidumaal. Ringkond koosneb järgmistest valdadest:
Rain Liivoja

Rain Liivoja (sündinud 1980) on eesti ja austraalia õigusteadlane.
Liivoja lõpetas 1999. aastal Tallinna Reaalkooli ja 2003. aastal Tartu Ülikooli õigusinstituudi. Ta sai 2004. aastal magistrikraadi Helsingi Ülikoolist ning kaitses seal 2011. aastal doktoriväitekirja, mis käsitles riikide jurisdiktsiooni kaitseväelaste poolt välisriikides toime pandud kuritegude üle. 
2011. aastast töötab ta Austraalias, kus algul oli Melbourne'i Ülikooli ja alates 2018. aastast on Queenslandi Ülikooli professor.
Rain Liivoja on rahvusvahelise õiguse asjatundja. Tema peamised uurimisvaldkonnad on rahvusvaheline relvakonfliktiõigus (rahvusvaheline humanitaarõigus), rahvusvaheliste lepingute õigus ja inimõigused.
2023. aasta rannavõrkpalli Euroopa meistrivõistlused

2023. aasta rannavõrkpalli Euroopa meistrivõistlused toimusid 2.–6. augustil 2023 Viinis, Austrias. Võistlustel osalesid 32 meeste ja 32 naiste rannavõrkpalli võistkonda Euroopast.
Naiste turniiri võitsid Šveitsi paar Nina Brunner ja Tanja Hüberli, kes alistasid finaalis 2:0 (21:12; 21:13) Hispaania paari Tania Moreno ja Daniela Álvarezi. Brunner ja Hüberli võitsid võistlused ka 2021. aastal. Võitjate üks taustajõududest oli muuhulgas Eesti võrkpallitreener Rivo Vesik.
Meeste turniiri võitsid teist aastat järjest Rootsi paar David Åhman ja Jonatan Hellvig, kes alistasid finaalis 2:0 (21:16; 21:18) Hollandi paari Leon Luini ja Yorick de Grooti. Kolmanda koha saanud Ukraina paar Sergiy Popov ja Eduard Reznik tõid oma riigile ajaloos esimese medali rannavõrkpalli Euroopa meistrivõistlustelt.
Eestit esindasid meeste turniiril Kusti Nõlvak ja Mart Tiisaar. Nad mängisid C-alagrupis, kus saadi üks võit ja üks kaotus, millega pääseti alagrupist kolmandatena 24 parema sekka. Järgmises ringis tulid neile vastu Prantsusmaa paar Rémi Bassereau ja Arnaud Gauthier-Rat, kellele kaotati 0:2 ning langeti konkurentsist. Lõppkohaks märgiti neile seitsmeteistkümnes. Naiste turniirile ükski võistkond Eestist ei pääsenud.
Eelringide protseduur.
Eelringi pääses kvalifikatsioonide kaudu 32 rannavõrkpallipaari, kellest 24 pääsevad väljalangemismängudele. Võistkonnad jagati alagruppidesse loosi kaudu 21. juunil 2023. Eelringist pääsevad alagrupi võitjad otse 16 parema hulka. Alagrupi 2 ja 3 koht pääsevad 24 hulka. Alagrupis mängib iga võistkond kaks mängu. Esimeses mängus lähevad paarid vastamisi asetuse järgi (esimene ja neljas ning teine ja kolmas). Teises mängus lähevad vastamisi esimeste mängude võitjad omavahel ning kaotajad omavahel.
Edasipääseja selgitamine:
Meeste turniir.
Väljalangemismängud.
&lt;onlyinclude&gt;&lt;/onlyinclude&gt;
Bruck an der Leitha ringkond

Bruck an der Leitha ringkond (keskbaieri "Bruck aun da Leitha") on ringkond Austrias Alam-Austria liidumaal.
Haldusjaotus.
Ringkond koosneb järgmistest valdadest:
2017. aastal liideti ringkonnaga Ebergassing, Fischamend, Gramatneusiedl, Himberg, Klein-Neusiedl, Lanzendorf, Leopoldsdorf, Maria Lanzendorf, Moosbrunn, Rauchenwarth, Schwadorf, Schwechat ja Zwölfaxing kaotatud Wien-Umgebungi ringkonnast.
Hiirte paradiis

Hiirte paradiisiks nimetatakse 20. sajandi keskel John Bumpass Calhouni rottidega tehtud katseid. Calhoun kirjeldas oma 1962. aastal mitme aasta kestel rottidega tehtud katseid ajakirjas Scientific American.
Esimeses katses asustati umbes 0,1 ha suurusele piiratud alale metsikud rändrotid. Koloonia oli varustatud piisava toiduga ning kaitstud haiguste ja kiskjate eest, mis oleks takistanud populatsiooni kasvu. Katse alguses kasvas populatsioon kiiresti, noorte loomade osakaal oli suur. Populatsiooni edasist kujunemist määras rottide käitumine järjest tihedamaks muutuvas populatsioonis. 27 kuuga stabiliseerus populatsiooni suurus 150 täiskasvanud isendi juures, kuigi täiskasvanud isendite suremus oli väike ja oleks võimaldanud populatsiooni kasvu 5000 täiskasvanuni. Põhjus, miks populatsioon ei saavutanud loodetud suurust, oli populatsiooni suurest tihedusest ja isendite vastastikusest häirimisest tingitud poegade erakordselt suur suremus.
Teises katses jälgiti kuut laborirottide populatsiooni rangelt kontrollitud tingimustes 16 kuu kestel. Rottidel oli piisavalt toitu ja juua, nad olid väliste ohtude eest kaitstud, aga nende territoorium oli piiratud. Territoorium oli jagatud mitmeks eraldatud sektsiooniks, nii et sektsioone ühendava silla kaudu oli võimalik liikuda ühest osast teise. Asustustihedus sektsioonides kujunes väga ebaühtlaseks. Iga osapopulatsioon jagunes mitmeks rühmaks. Mõni rühm koosnes kuuest või seitsmest emasest ja ühest isasest, mõnes teises võis olla 20 isast ja ainult 10 emast. Tekkisid sotsiaalsed hierarhiad. Rottide populatsioonides ilmnes käitumuslik kokkuvarisemine. Suure asustustihedusega sektsioonis kujunes peamiseks käitumisviisiks suhtlemine, mis tõrjus kõrvale sellised tavategevused nagu paarilise otsimine, pesaehitamine, järglaste kasvatamine. Isasloomadel esines käitumishäireid seksuaalseist hälbeist kannibalismini ja üliaktiivsusest patoloogilise eraldumiseni. Kuna noori isaseid oli palju ja alfaisased ei suutnud oma valdusi enam kaitsta, loobusid nad kaitsetegevusest. Kõige suurem käitumisanomaalia ilmes emasloomadel. Emased üritasid oma poegi sissetungijate eest ise kaitsta ja muutusid samuti agressiivseks. Paljudel katkes tiinus enneaegselt või nad ei hooldanud vastsündinud järglasi, nii et need surid. Vastsündinute suremus oli 80–96%. 
Üleasustatud populatsioonis üles kasvanud loomade eluviis oli häiritud ka siis, kui nad viidi normaalsetesse tingimustesse elama. Neil oli vähem järglasi ja need ei elanud võõrdumiseni.
Ibrány

Ibrány on linn Ungaris Szabolcs-Szatmár-Beregi komitaadis, Ibrányi kreisi halduskeskus. Ibrány asub Nagyhalászi linnast vahetult läänes, Tisza jõest umbes 5 km kaugusel, komitaadikeskusest Nyíregyházast ligikaudu 20 km põhjas.
Asulat on esmamainitud 1280. aastal. Linnaõigused sai Ibrány 1993. aastal.
Dmitri Utkin

Dmitri Valerjevitš Utkin (vene keeles Дмитрий Валерьевич Уткин; 11. juuni 1970 – 23. august 2023) oli Vene sõjalise erakompanii Wagneri grupp komandör, reservalampolkovnik. Tema sõjaväeline kutsung oli Wagner.
Sõjaväeline karjäär.
Dmitri Utkin lõpetas Leningradis Kirovi nimelise kõrgema sõjakooli, peale seda alustas teenistust Luure Peavalitsuse (GRU) erivägedes. Ta osales esimeses ja teises Tšetšeenia sõjas. Enne sõjaväeteenistusest lahkumist 2013.a oli Luure Peavalitsuse erivägede brigaadi salgakomandör (vn k otrjad - eestikeelne militaarvaste puudub, ekvivalentne pataljoniga) ja tema üksus paiknes Petseris. Viimane auaste alampolkovnik.
Pärast sõjaväe teenistusest lahkumist asus Utkin 2013. aastal tööle Venemaa sõjaväeveteranide poolt asutatud eraettevõttesse Moran Security Group, mis tegeles julgeoleku- ja väljaõppemissioonidega kogu maailmas ning oli spetsialiseerunud piraatlusevastasele turvalisusele. Ta naasis Moskvasse 2013. aasta oktoobris.
Wagneri grupp.
Mitmete uudisteväljaannete kohaselt oli Utkin Natsi-Saksamaa austaja ja tal oli mitu natsitätoveeringut, sealhulgas Schutzstaffeli (SS) sümboolika. Väidetavalt nimetas Utkin end Wagneriks saksa helilooja Richard Wagneri järgi, sest helilooja loomingut imetles väga Adolf Hitler.
Peaaegu kohe pärast Venemaale naasmist lõi Utkin oma palgasõdurite rühma ning oli selle komandöriks. Utkinit ja Wagneri gruppi, samuti mitmeid Slaavi korpuse veterane nähti 2014. aasta veebruaris Krimmis ja seejärel Donbasis, kus nad võitlesid Vene-Ukraina sõja ajal venemeelsete separatistide eest.
Pärast erikoolituse läbimist Krasnodari krais suundusid Utkin ja tema võitlejad 2015. aastal Süüriasse, osalemaks Süüria kodusõjas.
Wagneri grupil oli oluline roll Venemaa sissetungis Ukrainasse. Sel ajal sai teatavaks, et Utkin oli Wagneri grupi ülem, kes vastutas sõjaliste operatsioonide eest, Jevgeni Prigožin aga selle omanik, rahastaja ja avalik esindaja. Wagneri üksus oli Bahmuti lahingus Vene vägede selgroog. 
Utkin oli 23. juunil 2023 Venemaal toimunud relvastatud mässu üks juhte. Relvastatud vastuhakk kestis vaid 25. juunini ning selle algatas ja lõpetas Jevgeni Prigožin. Utkini täpsem roll Wagneri mässus pole teada, kuigi oli teateid, et ta asus tankis, mis juhtis Wagneri konvoid Moskva poole.
2023. aasta 23. augustil Tveri oblastis toimunud lennuõnnetuses hukkus väidetavalt Wagneri grupi juhtkond ning reisijate nimekirja oli kantud ka Dmitri Utkini nimi.
Ruggiero

Nimi Ruggiero võib olenevalt kontekstist tähendada järgmist:
Vásárosnamény

Vásárosnamény on linn Ungaris Szabolcs-Szatmár-Beregi komitaadis, Vásárosnaményi kreisi halduskeskus. Vásárosnamény asub Tisza jõe ääres, Ukraina piirist 14 km kaugusel, Mátészalkast ligikaudu 18 km põhjas ja komitaadikeskusest Nyíregyházast umbes 48 km idakirdes.
Asulat on esmamainitud 1214. aastal. Linnaõigused sai Vásárosnamény 1978. aastal.
Ruggiero Giovannelli

Ruggiero Giovannelli (1560 – 7. jaanuar 1625) oli Itaalia hilisrenessansi ja varabaroki helilooja. Ta oli Rooma koolkonna esindaja ja Giovanni Pierluigi da Palestrina järglane Rooma Püha Peetruse kirikus.
Eluloolist.
Giovannellit on peetud Palestrina õpilaseks, kuid tõendid selle kohta puuduvad. Enne Peetri kirikus tegutsema asumist oli ta tegev olnud mitme väiksema kiriku juures. 1594. aastal võttis ta Palestrinalt tööjärje üle Peetruse katedraali Cappella Giulias ja alates 1599. aastast oli ta Capella Sistina laulja ja kapellmeister. Ta töötas Roomas kuni oma surmani 1625. aastal.
Looming.
Arvukate muusikaliselt pigem konservatiivses laadis vaimulike kooriteoste kõrval kirjutas Giovannelli kergemat repertuaari, nagu motette, madrigale, "villanella"sid ja "canzonetta"sid, milles ilmneb küll Palestrina mõju, kuid milles võib leida ka helilooja omaenda stiili ja muusikalise keele otsinguid, nii et kindlasti oli loojana enamat kui vaid oma õpetaja epigoon.
Teosed.
Erinevates allikates erinevad tema teoste loetelud, olles sageli ka lünklikud. Trükistest teatakse vähemalt kolme viiest hääleraamatust koosnevat viie- kuni kaheksahäälsete motettide ja kolmehäälsete "canzonetta"de kogumikku 1592. aastast; "Villanelle a 3 voci" (1593); "Misse" (1593); "Motetti" (1594); "Madrigale" (1586); viiehäälse muusika kogumikku 1599. aastast; "Vilanelle a 5 voci" (1608). Vatikani raamatukogus leidub käsikirjades tema missasid, motette ja psalme, nende hulgas üks "Miserere" neljale ja kaheksale häälele, samuti üks kaheksale häälele Palestrina madrigali "Vestiva i colli" materjalil kirjutatud missa. Üksikuid Giovannelli madrigale leidub Girolamo Scotto ja Pierre Phalese'i muusikakogumikes; motette ja psalme Fabio Costantini ja Karl Proske koostatud väljaannetes.
Ninhüdriin

Ninhüdriin (2,2-dihüdroksüindaan-1,3-dioon) on väikese molekulmassiga orgaaniline aine, mida kasutatakse primaarsete amiinide ja ammoniaagi tuvastamiseks. Ninhüdriini reaktsioonil primaarse aminorühmaga moodustub intensiivse värvusega lillakassinine saadus (nn Ruhemanni lilla). Ninhüdriini värvusreaktsioon leiab kasutust nii orgaanilises sünteesis, aminohapete tuvastamisel lihtsamates proovides kui sõrmejälgede ilmutamisel.
Aine üldised füüsikalised ja keemilised omadused.
Aine on kommertsiaalselt kättesaadav mitmetest firmadest.
Reageerimine amiinidega.
Ninhüdriin reageerib primaarseid ja eelistatult alifaatseid (st mittearomaatseid) aminorühmi sisaldavate ainetega, moodustades tumesinist või -lillakat värvi saadust. Sekundaarsete amiinidega reageerimisel tekib kollakas-oranž saadus. Sel viisil saab ninhüdriiniga reaktsiooni alusel eristada proliini (tsükliline aminohape sekundaarse aminorühmaga) teistest looduslikest aminohapetest (sisaldavad primaarseid aminorühmi). Reaktsiooniks piisab tüüpiliselt suhteliselt lahjast ninhüdriini lahusest (nt 0,5% ninhüdriini lahus etanoolis).
Ninhüdriiniga reageerimiseks peab aminorühm olema deprotoneeritud, et toimuks nukleofiilne rünnak ninhüdriini elektrofiilsele süsinikule (tekib nn Schiffi alus). Reaktsiooni kiirendab oluliselt reaktsioonisegu kuumutamine. Näiteks tahkel faasil teostatava peptiidisünteesi puhul kuumutatakse vaik ninhüdriini etanooli lahusega ligi 100 °C juures 5 min jooksul, et tuvastada primaarsete aminorühmade olemasolu vaigul (nn Kaiseri test).
Kasutamine sõrmejälgede tuvastamiseks.
Ninhüdriin reageerib sõrmede rasus sisalduvate aminohapetega, võimaldades visualiseerida sõrmejälgi poorsetel pindadel (nt paberil, papil, puidul). Tingimustes, kus sõrmejälgi sisaldavat pinda ei ole võimalik kuumutada, kulgeb reaktsioon üsna aeglaselt (24 h skaalal). Seetõttu eelistatakse kohtuekspertiisis kasutada ninhüdriiniga sarnaseid aineid (ninhüdriini derivaate), nt indaan-1,2-diooni, mille puhul reaktsioon primaarsete amiinidega kulgeb kiiremini.
Ohutusteave.
Nahale või silma sattumisel põhjustab ninhüdriin ärritust ja kipitust, samuti võib tekitada hingamisteede ärritus ninhüdriini pulbri sissehingamisel. Allaneelamisel on aine toksiline (LD50 väärtus 600 mg/kg).
Dzjaniss Prohharav

Dzjaniss Prohharav (valgevene keeles Дзяніс Прохараў; vene keeles Денис Прохоров "Deniss Prohhorov"; sündinud 1995 Valgevenes) on valgevene poliitaktivist ja sõjalise rühmituse juht. Tema sõjaväeline varjunimi on Kit.
Pärast Vene-Ukraina sõja algust ja Krimmi okupeerimist sõitis 2014. aasta lõpul 18-aastane Procharaŭ Ukrainasse, kus tast sai rügemendi Azov võitleja. 2015. aastal osales ta lahingus Marjinka (Donetski oblastis) juures taktikalise rühmituse Bilarus koosseisus.
Juulis 2019 sai ta Ukraina kodakondsuse.
Pärast 2022. aastal alanud Venemaa täieulatusliku sissetungi algust Ukrainasse jätkas Prohharav sõdimist. Ta osales Kiievi lahingus. 3. märtsil 2022 sai ta Butša juures killuhaava.
Märtsis 2022 loodi Ukraina relvajõudude koosseisus Kastuś Kalinoŭski pataljon, mis mais kujundati ümber Kastuss Kalinovski polguks. Võitlejad valisid Prohharavi polgukomandöriks.
Gänserndorfi ringkond

Gänserndorfi ringkond ([ˈɡɛnzɐnˌdɔʁf]) on ringkond Austrias Alam-Austria liidumaal. Marchfeld asub seal.
Ringkond koosneb järgmistest valdadest:
Gmündi ringkond

Gmündi ringkond on ringkond Austrias Alam-Austria liidumaal. See asub Waldvierteli loodeosas.
Ringkond koosneb järgmistest valdadest:
Hollabrunni ringkond

Hollabrunni ringkond on ringkond Austrias Alam-Austria liidumaal.
Ringkond koosneb järgmistest valdadest:
Vladimir Aleksejev

Vladimir Stepanovitš Aleksejev (vene keeles Владимир Степанович Алексеев; sündinud 24. aprillil 1961 Golodkis Vinnõtsja oblastis) on Vene sõjaväejuht, kindralleitnant. Ta on aastast 2011 Venemaa relvajõudude kindralstaabi Luure Peavalitsuse ülema esimene asetäitja.
Ta sündis aastal 1961 Golodkis Vinnõtsja oblastis. Pärast keskkooli lõpetamist asus ta õppima Rjazani Kõrgemas Õhudessantvägede Koolis, mille lõpetas aastal 1984. Ta oli Kaug-Ida sõjaväeringkonna järel Moskva sõjaväeringkonna luureosakonna juhataja. Pärast seda viidi ta üle Vene Föderatsiooni relvajõudude peastaabi Luure Peavalitsuse keskasutusse.
Aastani 2011 oli ta GRU 14. valitsuse ülem.
Aastal 2011 määrati ta Venemaa relvajõudude kindralstaabi Luure Peavalitsuse ülema esimeseks asetäitjaks. Terrorismivastase operatsiooni ajal Süürias juhtis ta seal sõjaväeluure ohvitseride tegevust.
Prigožini mässu ajal teatas ta Prigožinile, et see on riigipööre ning Venemaale ja presidendile noa selga löömine. Pärast seda osales ta läbirääkimistel Doni-äärses Rostovis.
Deniss Nikitin

Deniss Nikitin, õieti Deniss Jevgenjevitš Kapustin (vene keeles Денис Никитин; Денис Евгеньевич Капустин; sündinud 6. märtsil 1984 Moskvas) on vene poliitaktivist ja sõjalise rühmituse juht. Tema sõjaväeline varjunimi on White Rex.
Ta oli 2013. aasta lõpul Euromaidani meeleavalduste toetaja. Alates 2017. aastast elab ta Ukrainas. 
Pärast Venemaa täieulatusliku sissetungi algust Ukrainasse (veebruaris 2022) lõi ta vabatahtlikest koosneva sõjaväelise formeeringu Vene Vabatahtlike Korpus (RDK), mis asus sõdima Ukraina relvajõudude poolel. Ta on selle komandör.
2023. aasta märtsis korraldas ta koos mitme RDK-kaasvõitlejaga reidi Brjanski oblastisse ja sama aasta mais juhtis ta RDK võitlejaid (Vene Vabaduse Leegioni toetusel) sissetungil Venemaale Belgorodi oblastisse.
Liivrohi

Liivrohi ("Cardaminopsis") on taimeperekond ristõieliste sugukonnas.
Harilik liivrohi

Harilik liivrohi ("Cardaminopsis arenosa") on taimeliik ristõieliste sugukonnas.
Lakatos

Lakatos (ungari keeles 'lukksepp') on ungari perekonnanimi.
Biograafiad (No)

Biograafiad (No) loetleb Vikipeedias olemasolevaid või kavatsetavaid artikleid isikutest, kelle nimi algab tähtedega "No".
Horni ringkond

Horni ringkond on ringkond Austrias Alam-Austria liidumaal.
Ringkond koosneb järgmistest valdadest:
Vecogre

Vecogre on küla ("mazciems") Lätis Ogre piirkonnas Mazozoli vallas.
Küla asub merepinnast 125 meetri kõrgusel valla kaguosas. Vecogre jääb valla keskusest Līčupest 7, piirkonna keskusest Ogrest 69 ja Riiast 96 kilomeetri kaugusele. Seal asub Vecogre kalmistu. 
Küla on tekkinud endise Ogre kiriku ja kirikla juurde. Külas asus ka Baltava raudteepeatus.
Külas asuv Ogre Jaanikünka hiiepaik on muinsusmälestisena regionaalse kaitse all. Küla ulatub osaliselt Ogre oru loodusparki.
Korneuburgi ringkond

Korneuburgi ringkond on ringkond Austrias Alam-Austria liidumaal.
Haldusjaotus.
Ringkond koosneb järgmistest valdadest:
Gerasdorf bei Wien kuulub Korneuburgi ringkonda alates Wien-Umgebungi ringkonna kaotamisest 2017. aastal.
Biograafiad (Hi)

Biograafiad (Hi) loetleb Vikipeedias olemasolevaid või kavatsetavaid artikleid isikutest, kelle nimi algab tähtedega "Hi".
Ogresmuiža

Ogresmuiža on küla ("mazciems") Lätis Ogre piirkonnas Mazozoli vallas.
Küla asub Ogre jõe kaldal merepinnast 125 meetri kõrgusel valla lõunaosas. Ogresmuiža jääb valla keskusest Līčupest 5, piirkonna keskusest Ogrest 67 ja Riiast 94 kilomeetri kaugusele.
Küla on tekkinud endise Ogre mõisa keskuse juurde. Mõisa häärber põletati 1905. aastal maha, säilinud on viinaköök ja mitmed muud kõrvalhooned.
Küla lähistel asuv Ogre linnamägi on muinsusmälestisena riikliku kaitse all. Küla ulatub osaliselt Ogre oru loodusparki.
Aastal 2008 oli külas 10 elanikku.
Kremsi maaringkond

Kremsi maaringkond on ringkond Austrias Alam-Austria liidumaal. See hõlmab alasid Krems an der Donau linnast läänes ja põhjas, linn ise on statuudiga linn.
Ringkond koosneb järgmistest valdadest:
Mazozoli

Mazozoli on küla ("mazciems") Lätis Ogre piirkonnas Mazozoli vallas.
Küla asub merepinnast 170 meetri kõrgusel valla põhjaosas. Mazozoli jääb valla keskusest Līčupest 5, piirkonna keskusest Ogrest 67 ja Riiast 94 kilomeetri kaugusele.
Küla on tekkinud endise Mazozoli mõisa keskuse juurde.
Külas asuv Griguļkalnsi linnamägi on muinsusmälestisena kohaliku kaitse all.
Aastal 2008 oli külas 14 elanikku.
Narva kosk (raamat)

"Narva kosk" on Vladimir Beekmani 1986. aastal ilmunud romaan, mille tegevustik viib 1918. aasta kevadesse, mil Narva lähistel seisid vastamisi keiserliku Saksamaa väed ja Eestist taganenud punakaartlaste salgad. Lugu kulgeb korraga 1918. aasta suve ja 1970. aastate vahel. 
Teos ilmus kirjastuselt Eesti Raamat.
Lilienfeldi ringkond

Lilienfeldi ringkond on ringkond Austrias Alam-Austria liidumaal.
Ringkond koosneb järgmistest valdadest:
Melki ringkond

Melki ringkond (keskbaieri: "Beziak Möck") on ringkond Austrias Alam-Austria liidumaal.
Ringkond koosneb järgmistest valdadest:
Mistelbachi ringkond

Mistelbachi ringkond on ringkond Austrias Alam-Austria liidumaal.
Ringkond koosneb järgmistest valdadest:
Bēvulēni

Bēvulēni (ka Bevulēni) on küla ("mazciems") Lätis Ogre piirkonna Taurupe vallas.
Küla asub valla loodeosas. Bēvulēni jääb valla keskusest Taurupest 10, piirkonna keskusest Ogrest 59 ja Riiast 84 kilomeetri kaugusele.
Virticēni

Virticēni on küla ("mazciems") Lätis Ogre piirkonna Taurupe vallas.
Küla asub valla loodeosas. Virticēni jääb valla keskusest Taurupest 9,5, piirkonna keskusest Ogrest 58 ja Riiast 83 kilomeetri kaugusele.
Riho Tipp

Riho Tipp (sündinud 19. oktoobril 1966 Rakveres) on eesti kergejõustiklane.
Eesti meister 800 m 1989. aastal ajaga 1.52,59. 1992. aastal Eesti MV 3. koht 800 m ajaga 1.56,03 ja 1993. aastal Eesti MV 3 koht 1500m ajaga 3.57,16.
Dreimaņi

Dreimaņi on küla ("mazciems") Lätis Ogre piirkonna Taurupe vallas.
Küla asub valla idaosas. Dreimaņi jääb valla keskusest Taurupest 4, piirkonna keskusest Ogrest 59 ja Riiast 84 kilomeetri kaugusele.